Sursele Profit.ro precizează că accidentul în urma căruia polițistul Cosmin Bogdan Gigina și-a pierdut viața nu este primul incident în care este implicat un motociclist din coloana oficială a vicepremierului Gabriel Oprea. Agentul Dorel Moraru a căzut cu motocicleta, acum câteva săptămâni, tot în timp ce făcea parte din coloana oficială a lui Gabriel Oprea. Incidentul a fost filmat de o echipă a TVR, însă imaginile nu au fost difuzate.

Agentul Dorel Moraru, ce are 32 de ani, a suferit o fractură la picior și are umărul dislocat, iar motocicleta a fost grav avariată, precizează sursele Profit.ro. Polițistul conducea o motocicletă din coloana oficială a lui Gabriel Oprea și a căzut pe Calea Victoriei din Capitală. Accidentul ar fi avut loc într-o seară, acum câteva săptămâni.

Accidentul a fost filmat de o echipă a televiziunii publice, însă TVR nu a difuzat nicio știre cu privire la acest eveniment.

Existența incidentului nu a fost comunicată public de către structurile de informare publică ale Ministerului de Interne.

Birourile de presă ale Poliției și Internelor nu au făcut nicio precizare oficială, ca urmare a solicitărilor făcute de Profit.ro, până la ora difuzării acestei știri.